FI Euroopan unionin virallinen lehti CE 78/43

(2004/C 78 E/0041)

KIRJALLINEN KYSYMYS E-1687/03

esittäjä(t): Inger Schörling (Verts/ALE) komissiolle

(21. toukokuuta 2003)

Aihe: ”Botniabanan”-rautatie Uumajanjoen suistossa

Kuten komissio hyvin tietää, ”Botniabanan”-rautatie uhkaa Uumajanjoen Natura 2000 -aluetta, jossa pesii useita lintulajeja ja jossa sijaitsee useita tärkeitä luontotyyppejä.

Saamieni tietojen mukaan toteuttamiskelpoisia vaihtoehtoja olisi länsipuolella, jolloin vältettäisiin tavaraliikenteen kulku Uumajan keskustan läpi, ja itäpuolella, jolloin vältettäisiin Uumajan keskustan ”umpikuja-ilmiö”. Mitä mieltä komissio on näistä ratkaisumalleista?

Vuonna 1998 toteutetun ympäristövaikutusten arvioinnin täydellisyydestä on esitetty epäilyksiä. Onko komissio sitä mieltä, että Ruotsin viranomaisten toteuttama arviointi on direktiivin 85/337/ETY (1) (muutettu direktiivillä 97/11/EY (2)) säännösten mukainen? Katsooko komissio, että ympäristövaikutusten arviointi antaa kaikki tarvittavat tiedot rautatien todennäköisen kehittämisen vaikutuksista ympäristöön ja arvioidaanko siinä täysin kaikki mahdolliset ratkaisut vaihtoehtoisten reittien suhteen? Katsooko komissio, että ehdotus 10 000 vesilinnun pesimäalueen siirtämisestä neljän kilometrin päähän on tieteellisesti järkevä suositus? Katsooko komissio, että ympäristövaikutusten arvioinnin johtopäätöksillä on takanaan tieteellistä näyttöä?

Miten komissio arvioisi seuraavia kahta seikkaa: vaihtoehtoiset reitit ja mahdolliset ongelmat ympäristövaikutusten arvioinnin suhteen? Käsittelevätkö komission asianomaiset yksiköt yhdessä näitä kysymyksiä? Onko komissio edellä mainittujen seikkojen vuoksi huolissaan siitä, että Ruotsi saattaa rikkoa luontotyypeistä, linnuista ja ympäristövaikutusten arvioinnista annettuja direktiivejä?

Erittäin luotettavat tahot ovat osoittaneet todeksi sen, että Ruotsin viranomaisten tekemät melulaskelmat kaupungin ja Uumajanjoen suistosta ovat huomattavan alimitoitetut. Näiden laskelmien melutasot ovat huomattavasti alhaisemmat kuin 1990-luvulla Ruotsissa tehdyissä mittauksissa, joissa arvioitiin satojen rautatieyhteyksien melutasoa. Onko komissio harkinnut tämän vähintään 15 db(A):n suuruisen lisämelun vaikutuksia suistoalueen lintuihin?

Margot Wallströmin komission puolesta antama vastaus

(25. heinäkuuta 2003)

Komissio on tietoinen parlamentin jäsenen esittämistä asioista. Komissio antoi 24. huhtikuuta 2003 Ruotsin hallituksen pyynnöstä hanketta koskevan lausunnon luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (3) (jäljempänä luontotyyppidirektiivi) 6 artiklan 4 kohdan perusteella.

Direktiivin 92/43/ETY 6 kohdan 4 kohdan mukaan suunnitelma tai hanke voidaan toteuttaa Natura 2000 -suojelualueelle aiheutuvien vaikutusten arvioinnin kielteisestä tuloksesta huolimatta, jos se on perusteltua yleisen edun kannalta pakottavista syistä, mukaan lukien sosiaaliset tai taloudelliset syyt. Tällaisessa tapauksessa jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000:n yleinen kokonaisuus säilyy yhtenäisenä. Jos kyseisellä alueella on ensisijaisesti suojeltava luontotyyppi ja/tai laji, ja jos ihmisen terveyteen tai yleiseen turvallisuuteen tai ensisijaisen tärkeisiin suotuisiin vaikutuksiin ympäristöön liittyviä näkökohtia ei voida todeta, hanke on perusteltu komission lausunnon mukaan yleisen edun kannalta pakottavista syistä.

Edellä mainitussa lausunnossa komissio hyväksyi Ruotsin hallituksen huomautuksen siitä, että vaihtoehtoiset reitit vaikuttavat hankkeen talouteen siten, ettei reittejä voida pitää taloudellisesti toteuttamiskelpoisina. Komissio päätyi näin ollen toteamaan, että ehdotettu reitti on ainoa toteuttamiskelpoinen ratkaisu.

Komissio katsoi lisäksi, että ehdotetut korvaavat toimenpiteet eivät sellaisinaan ole riittäviä korvaamaan hankkeen aiheuttamia kielteisiä vaikutuksia Natura 2000 -alueelle. Korvaaviin toimenpiteisiin pitäisi sisältyä käyttösuunnitelman laatiminen Natura 2000 -alueille. Suunnitelmassa pitää luoda kehykset korvaavien toimenpiteiden toteuttamista koskeville pitkän aikavälin tavoitteille ja alueiden käytölle tulevaisuudessa. Korvaaviin toimenpiteisiin pitää lisäksi sisältyä Ruotsin hallituksen sitoumus, jossa se takaa toimenpiteille tarvittavat varat ja niiden tehokkaan täytäntöönpanon, ylläpidon ja valvonnan tavoitteiden saavuttamiseksi.

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY (YVA-direktiivi), sellaisena kuin se on muutettuna 3. maalikuuta 1997 annetulla neuvoston direktiivillä 97/11/EY, osalta komissio on tutkinut, noudattaako Ruotsin viranomaisten tekemä YVA-direktiivin vaatimuksia. Tutkittuaan muut valitukset väitetyistä yhteisön lainsäädännön rikkomisista komissio katsoi, ettei ympäristövaikutusten arviointia koskevaa direktiiviä ole rikottu. Ruotsin viranomaisten tehtävänä on vastata hankkeen tulevista ympäristövaikutusten arvioinneista ja varmistaa, että arviointi tehdään täydellisesti ja ennen hankkeen kehittämisluvan myöntämistä.

(1) EYVL L 175, 5.7.1985, s. 40.

(2) EYVL L 73, 14.3.1997, s. 5.

(3) EYVL L 206, 22.7.1992.